[pic] | KOMISIA EURÓPSKYCH SPOLOČENSTIEV | Brusel, 7.12.2005 KOM(2005) 645 v konečnom znení OZNÁMENIE KOMISIE RADE A EURÓPSKEMU PARLAMENTU Priebežná správa o následných opatreniach po neformálnom stretnutí hláv štátov a vlád v Hampton Court OZNÁMENIE KOMISIE RADE A EURÓPSKEMU PARLAMENTU Priebežná správa o následných opatreniach po neformálnom stretnutí hláv štátov a vlád v Hampton Court Táto priebežná správa sa skladá z dvoch častí. V 1. časti je stanovený zvolený všeobecný prístup a opatrenia uskutočnené od stretnutia v Hampton Court. V 2. časti sú obsiahnuté dodatočné informácie o spôsobe, akým Komisia pokračuje v práci každého pracovného okruhu z Hampton Court. 1. ČASŤ 1. ÚVOD Medzi hlavami štátov a vlád Európskej únie prebehla 27. októbra 2005 v Hampton Court plodná diskusia o európskej reakcii na globalizáciu. Oznámenie Komisie pod názvom „Európske hodnoty v globalizovanom svete“ pomohlo zamerať diskusiu na výzvy a príležitosti, ktoré sú pred nami. Všetci sa zhodli na tom, že Európa potrebuje hospodárske reformy a sociálnu modernizáciu, aby ochránila svoje hodnoty. Na konci neformálneho stretnutia bola Komisia požiadaná, aby prevzala iniciatívu v ďalšej činnosti, čo sa týka výskumu a vývoja, univerzít, demografických výziev, energetiky, migrácie a bezpečnosti. Dohodlo sa, že táto činnosť nebude viesť k novým postupom alebo štruktúram, ale sa rozdelí do existujúcich rámcov. Predseda Barroso vyhlásil, že predloží koncepčný dokument o vonkajšom pôsobení Európskej únie vo svete. Pohotové a pevné úsilie vo všetkých týchto oblastiach je nevyhnutné na oživenie reakcie Európy na globalizáciu. 2. Prístup Komisie Predseda Barroso 9. novembra 2005 zaslal predsedovi vlády Blairovi, spolkovému kancelárovi Schüsselovi a predsedovi Európskeho parlamentu Borellovi list o bezprostredných opatreniach po neformálnom stretnutí v Hampton Court. V tomto oznámení sa uvádzajú hlavné otázky, na ktoré by sa Komisia chcela zamerať. V oznámení sa tiež stanovuje kedy a akým spôsobom by Komisia podávala správu o vykonanej činnosti. Rovnako bolo oznámené, že Komisia pripraví priebežnú správu zo stretnutia Európskej rady v decembri s cieľom poskytnúť dodatočné informácie o svojom prístupe v rámci následných opatrení každého pracovného okruhu a s cieľom uviesť aktuálny stav aj vzhľadom na angažovanie uznávaných externých odborníkov. Komisia okamžite začala prácu vo všetkých oblastiach, ktoré boli určené v Hampton Court. Ako prvý krok Komisia vypracovala zoznam otázok, ktoré sa majú riešiť v rámci každého pracovného okruhu, pričom zobrala do úvahy iniciatívy, na ktorých Komisia pracuje, a prácu, ktorú členské štáty vykonali v rámci reakcie na výzvu globalizácie. Vychádzajúc z tohto základu, momentálnou výzvou je otázka, ako vniesť nový pohľad na tieto záležitosti. 3. angažovanie uznávaných externých odborníkov Ako sa dohodlo, Komisia bude vychádzať z expertíz uznávaných externých odborníkov s cieľom posilniť a aktualizovať svoje poznatky v týchto otázkach. Príspevky odborníkov sa budú pravdepodobne líšiť v závislosti od stupňa vývoja každej oblasti. V niektorých oblastiach sa už sústredilo množstvo expertíz, napríklad v rámci konzultácií o zelenej knihe. V iných oblastiach je primeraná širšia diskusia. Následkom toho sa spôsob angažovania odborníkov v jednotlivých pracovných okruhoch líši. Napríklad v oblasti výskumu a vývoja Komisia požiadala o príspevky malú skupinu odborníkov, ktorým predsedal bývalý fínsky predseda vlády Esko Aho. Čo sa týka univerzít, Komisia v priebehu posledných dvoch rokov uskutočnila rozsiahle konzultácie. Preto sa bude snažiť získať názory odborníkov na spôsob, akým by sa dali výsledky týchto konzultácií čo najlepšie presadiť. V iných oblastiach Komisia nadviaže kontakt s odborníkmi rýchlo a na individuálnom základe, vzhľadom na skutočnosť, že bola požiadaná, aby podala správu počas rakúskeho predsedníctva v prvej polovici roku 2006. V oblasti energetiky by angažovanie odborníkov malo zohľadňovať osobitné požiadavky komplexnej zelenej knihy, ktorú má Komisia v úmysle predložiť. 4. Rokovania v Rade Komisia už zorganizovala niekoľko rokovaní v nadväznosti na stretnutie v Hampton Court. Komisia a členské štáty predložili informácie o ich novom úsilí a iniciatívach v rôznych pracovných okruhoch z Hampton Court. V Rade „pre vzdelávanie “ z 15. novembra prebehla výmena názorov o vyššom vzdelávaní , ktorá sa zamerala na to, akým spôsobom by sa mohla zlepšiť kvalita vyššieho vzdelávania, a na podporu špičkových univerzít. Hovorilo sa aj o vzťahu medzi podnikmi, univerzitami a výskumom.. Členské štáty zdôraznili svoj záväzok zavádzať reformy vyššieho vzdelávania, význam podpory partnerstva so súkromným sektorom, potrebu rozvíjať kompetenčné centrá a zaručiť medzinárodne uznávanú vysokú úroveň s cieľom pritiahnuť študentov. V Rade „pre konkurencieschopnosť“ sa 28. novembra dosiahla čiastočná všeobecná zhoda v súvislosti s navrhnutým Siedmym rámcovým programom pre výskum a vývoj . Rada prijala závery, ktorými sa schvaľuje oznámenie Komisie pod názvom „Viac výskumu a inovácie – investícia do rastu a zamestnanosti“, ktoré sa zaoberá celým spektrom výskumu a inovácie a objasňuje záväzky v lisabonskom programe Spoločenstva. V diskusii o opatreniach po stretnutí v Hampton Court ministri potvrdili význam podpory výskumu a vývoja a pripomenuli hlavné opatrenia, ktoré boli v tomto ohľade už prijaté. Zasadanie Rady „pre energetiku“ 1. decembra bolo venované implementácii vnútorného trhu s energiou a jeho praktickému dosahu. Správa Komisie týkajúca sa tejto otázky a jej pôvodné zistenia o sektore energetiky boli východiskom diskusie. Oznámenie predsedu sa týkalo implementácie, presadzovania a transparentnosti, ďalšej integrácie trhu a lepšieho prístupu tretích strán k sieťam. Komisia poskytla informácie o nadchádzajúcej Zelenej knihe o európskej energetickej politike. Rada rokovala aj o klimatických zmenách a trvalo udržateľnej energii, pričom sa odvolávala na Zelenú knihu o energetickej efektívnosti . Táto diskusia poslúžila aj ako príspevok na prípravu budúceho akčného plánu o energetickej efektívnosti. Rada „pre spravodlivosť a vnútorné záležitosti“ poskytla Komisii 1.-2. decembra príležitosť prezentovať svoje oznámenie pod názvom „Prioritné akcie ako reakcia na problémy migrácie: prvá etapa opatrení po stretnutí v Hampton Court“. Rada si s Komisiou po prvýkrát vymenila názory pred ďalšou diskusiou počas Európskej rady v decembri. Rada rovnako schválila novú stratégiu EÚ v boji proti terorizmu, ktorú by mala podľa očakávaní podporiť Európska rada. Na rokovaní Rady „pre zamestnanosť, sociálnu politiku, zdravie a spotrebiteľské záležitosti“ 8.-9. decembra bude východiskom pre výmenu názorov zelená kniha Komisie pod názvom „ Vyrovnanie sa s demografickou zmenou : nová solidarita medzi generáciami“. Predsedníctvo predloží oznámenie s otázkami týkajúcimi sa možných národných iniciatív s cieľom zvýšiť celkovú mieru zamestnanosti ľudí v produktívnom veku a maximalizovať pracovné príležitosti pre mladých ľudí, starších pracovníkov a iné znevýhodnené skupiny. 5. Podávanie správ Ako sa dohodlo v Hampton Court, Komisia počas rakúskeho predsedníctva v prvej polovici roka 2006 podá komplexné správy dvom Európskym radám. S cieľom vypracovania zoznamu prebiehajúcich a plánovaných činností na rok 2006 sa Komisia pokúsi spojiť, v prípade potreby a vhodnosti, svoje podávanie správ s existujúcimi záväzkami a postupmi, aby optimálne využila synergie a vyhla sa prekrývaniu. Preto práca v oblasti výskumu a vývoja, univerzít, energetiky a demografických výziev bude úzko spojená s podávaním správ v rámci Lisabonskej stratégie pre hospodársky rast a zamestnanosť. Osobitne sa týmto záležitostiam bude venovať výročná správa o pokroku na jarnom zasadaní Európskej rady. Komisia predloží aj krátke správy o uvedených oblastiach, v ktorých sa využijú príspevky od uznávaných externých odborníkov. Tieto správy by mohli zahŕňať návrhy na ďalšie prepracovanie, eventuálne by mohli viesť k novým opatreniam alebo iniciatívam na európskej úrovni. Podávanie správ o migrácii sa bude spájať s niekoľkými iniciatívami a návrhmi Komisie plánovanými na budúci rok. Monitorovanie navrhnutých iniciatív a prvé výsledky by mali Komisii umožniť spätne podať správu Rade koncom roka 2006. V tomto ohľade sa počíta so synergiou s existujúcim Haagskym programom – hlavným rámcom pre opatrenia v oblasti spravodlivosti, slobody a bezpečnosti. Zjavne bude rozsah podávania správ o bezpečnosti závisieť vo veľkej miere od výsledkov zasadania Európskej rady v decembri 2005. Predsedníctvo Spojeného kráľovstva a koordinátor pre boj proti terorizmu pripravili návrh stratégie boja proti terorizmu. Návrh koncepčného dokumentu o posilňovaní vonkajšieho pôsobenia Európskej únie má byť predložený na zasadaní Európskej rady v júni 2006. Tento dokument preskúma vnútorné a vonkajšie politiky Európskej únie, ktoré pomáhajú určovať jej úlohu vo svete. 2. ČASŤ 1. PRACOVNÉ OKRUHY V HAMPTON COURT Na základe informácií už poskytnutých v oznámení z 9. novembra sa v nasledujúcich odsekoch uvádza aktuálny stav, pokiaľ ide o hlavné témy, ktorými sa má zaoberať každý pracovný okruh v Hampton Court. Sú v nich vymenované hlavné iniciatívy na európskej úrovni predložené nedávno alebo naplánované na rok 2006. 2. výskum a vývoj V záujme zásadného zintenzívnenia európskeho výskumu, vývoja a inovačnej kapacity je potrebný nový stimul. Osobitne je dôležité, aby viac vedúcich spoločností pracovalo v oblastiach ako sú IKT, vesmírny výskum, biotechnológia a nanotechnológia. Dohody na Siedmom rámcovom programe pre výskum a na Programe pre konkurencieschopnosť a inovácie by predstavovali významný stimul. Ak sa má Európa stať atraktívnejším miestom na investovanie do výskumu a vývoja, je však potrebné urobiť viac. Je nevyhnutné získať dobré financovanie pre malé spoločnosti s vysokým potenciálom a riešiť únik mozgov najlepších a najschopnejších kapacít Európy. Komisia pracuje na niekoľkých iniciatívach, ktoré sa priamo vzťahujú na uvedené otázky. Na základe siedmeho rámcového programu, oznámenia o štátnej pomoci, i2010, strategických usmernení kohéznej politiky atď. Komisia v prvom štvrťroku 2006 predloží oznámenie, v ktorom určí prioritné opatrenia s cieľom zvýšiť investície do financovania výskumu a vývoja, vytvoriť atraktívne trhy a prispieť k rastu európskych inovačných podnikov, najmä MSP. Komisia sa pokúsi špecifikovať konkrétne príklady verejného financovania výskumu a vývoja, v rámci ktorých bolo možné uľahčiť prístup k finančným prostriedkom, odstrániť prekážky, ktoré bránia cezhraničným investíciám, zvýšiť pákový efekt v rámci financovania výskumu a vývoja súkromným sektorom a posilniť verejno-súkromné partnerstvá. V tejto súvislosti Komisia v záujme uľahčenia výskumu, vývoja a inovácie preskúma aspekty uplatňovania právnych predpisov týkajúcich sa štátnej pomoci a pravidiel hospodárskej súťaže. Komisia tiež predloží oznámenie o priemysle v oblasti obranných zariadení a trhu s obrannými zariadeniami s cieľom podporiť konkurencieschopnosť európskeho obranného sektora, a to prostredníctvom primeraných právnych predpisov týkajúcich sa trhu a programov výskumu a vývoja. 3. Univerzity Univerzity sú centrom vzdelávania, výskumu a inovácie. Musia im byť poskytnuté podmienky, ktoré im umožnia maximalizovať ich potenciál. To znamená vyriešiť otázky týkajúce sa úrovní financovania a zdrojov, regulačných rámcov a riadiacich systémov, zabezpečovania prístupu k vyššiemu vzdelávaniu a hlavne spôsobov, akými univerzity prenášajú inováciu a kvalifikáciu na trh. Univerzity dnes pôsobia na globálnom trhu s vyšším vzdelávaním a výskumom. Európske univerzity majú dobrú šancu využívať príležitosti, ktoré tento trh ponúka, napríklad prostredníctvom partnerstiev s centrami vyššieho vzdelávania a výskumu v tretích krajinách ako aj s podnikmi. Európske univerzity by mohli posilniť svoju pozíciu, keby vedeli pritiahnuť a udržať si najlepšie kapacity – z radov učiteľov, študentov a výskumných pracovníkov – a lepšie využívať vedomosti, ktoré generujú. Konkrétne je potrebné urobiť viac v záujme zlepšenia odborného vzdelávania postgraduálnych študentov. Tiež je potrebné lepšie a diverzifikovanejšie financovanie a užšia spolupráca medzi univerzitami a podnikmi. Komisia, okrem toho, že bude vychádzať z doteraz urobenej práce, sa bude snažiť získať názory odborníkov na konkrétne kroky, ktoré sa teraz musia podniknúť. V tejto súvislosti Komisia plánuje predložiť oznámenie o európskych systémoch vyššieho vzdelávania a najmä o univerzitách. Preskúma spôsoby posilnenia výkonnosti v oblasti výskumu a inovácie európskych univerzít. V nadväznosti na jej nedávne verejné konzultácie predloží Komisia v prvom štvrťroku 2006 návrh založiť Európsky technologický inštitút s cieľom posilnenia kapacity špičkových univerzít v Európe. 4. Demografické výzvy V nadchádzajúcich desaťročiach bude stále menej Európanov v produktívnom veku. Európa potrebuje zvýšiť svoju účasť na trhu práce a tiež preskúmať rovnováhu pracovného života. Dôležitou súčasťou tohto nového prístupu sú politiky, ktoré berú väčší ohľad na rodinu, a lepšia starostlivosť o deti, ako aj celoživotné vzdelávanie a väčšia účasť starších pracovníkov. V tejto súvislosti môžu politiky, ktoré podporujú rovnaké príležitosti pre všetkých, pozitívne prispieť k zvýšeniu účasti na trhu práce a posilneniu sociálneho začlenenia. Komisia v súčasnosti analyzuje reakcie, ktoré dostala na svoju zelenú knihu za rok 2005, a pripravuje návrhy na lepšiu a spravodlivejšiu rovnováhu pracovného života. Komisia zapojí externých odborníkov a využije ich príspevky ako podklad pre nové návrhy. Komisia skôr ako v lete predloží oznámenie o demografickej budúcnosti v Európe. Komisia tiež predloží výsledky analytických štúdií pripravených v rámci pilotnej akcie Európskeho parlamentu („Walterova iniciatíva“) a niekoľko dodatočných návrhov na ďalšie akcie. V druhej časti roku 2006 Komisia predloží Európsky kvalifikačný rámec na uľahčenie transparentnosti, prenosu a uznávania kvalifikácie v Európe prostredníctvom súboru spoločných referenčných úrovní. Komisia tiež navrhne plán postupu na dosiahnutie ďalšej rovnoprávnosti medzi mužmi a ženami s cieľom riešiť zostávajúce prekážky, najmä na trhu práce. 5. Energetika Svetový dopyt po energii sa bude naďalej zvyšovať, zatiaľ čo dodávka zostáva nedostačujúca. Energetická efektívnosť a čistejšie technológie sa stávajú stále dôležitejšími z hospodárskych dôvodov, dôvodov bezpečnosti dodávky a environmentálnych dôvodov. Európa musí diverzifikovať svoje zdroje energie, aby mohla využívať široké spektrum energetických zdrojov. Vzhľadom na výzvy globálneho otepľovania je potrebné venovať osobitnú pozornosť výrobe energie s nízkymi/žiadnymi emisiami a obnoviteľným zdrojom energie. Táto otázka je relevantná tiež v súvislosti s bezpečnosťou dodávky. Na jar 2006 Komisia uverejní Zelenú knihu o európskej energetickej politike s cieľom vypracovať koherentnú politiku EÚ spájajúcu konkurencieschopnosť, trvalú udržateľnosť a bezpečnosť dodávky energie. Posúdia sa rôzne aspekty európskeho trhu s energiou napríklad úroveň integrácie európskej prepravnej siete. Preskúmajú sa aj vzťahy s externými dodávateľmi. Počas prvej polovice roku 2006 Komisia plánuje predložiť aj iné iniciatívy v oblasti energetiky, napríklad týkajúce sa biopalív a biomasy a používania čistého uhlia. Účelom Akčného plánu pre energetickú efektívnosť, založeného na dohode o smernici týkajúcej sa energetickej efektívnosti, by mohlo byť dosiahnuť cieľ 20 % úspory energie do roku 2020. Zelená kniha o prispôsobení sa klimatickej zmene a Oznámenie o znížení emisií CO2 z automobilov budú uverejnené v treťom štvrťroku. Niektoré z týchto dlhodobých výziev v tejto oblasti budú zahrnuté aj v nadchádzajúcej revízii stratégie trvalo udržateľného rozvoja EÚ. 6. Migrácia Legálna migrácia môže pozitívne prispieť k európskemu hospodárskemu a vedomostnému základu. Aktívnu politiku v súvislosti s legálnou migráciou a integráciou bude zároveň sprevádzať pevný prístup k boju proti ilegálnej migrácii. Európska únia bude pokračovať vo svojom rozsiahlom dialógu s tretími krajinami zameranom na zlepšenie riadenia migrácie, riešenie hlavných príčin ilegálnej migrácie, podporu príležitostí na legálnu migráciu, boj proti ilegálnej migrácii a obchodovaniu s ľuďmi. Oznámenie pod názvom „Prioritné akcie ako reakcia na problémy migrácie: prvá etapa opatrení po stretnutí v Hampton Court“ už Komisia prijala 30. novembra 2005 a očakáva sa, že Európska rada určí konkrétne opatrenia zamerané na Afriku a stredomorské krajiny. Oznámenie o ilegálnej migrácii bude predložené v prvom polroku 2006. Komisia tiež čoskoro uverejní Akčný plán pre legálnu imigráciu. V tomto pláne sa uvedie séria legislatívnych a nelegislatívnych opatrení, s ktorými chce Komisia začať v období 2006 – 2009. Akčný plán sa zameria na pozitívny hospodársky vplyv legálnej migrácie, zlepšenie budovania vedomostnej základne a integračné opatrenia pre hospodárskych migrantov. 7. Bezpečnosť Kľúčovou oblasťou záujmu je bezpečnosť európskych občanov, najmä vzhľadom na nedávne teroristické útoky. Predchádzanie radikalizácii a ochrana našej dôležitej infraštruktúry majú prednostný význam. Musíme tiež účinnejšie spolupracovať s krajinami mimo hraníc Európskej únie na všetkých otázkach spravodlivosti a vnútorných záležitostí. V rámci tejto spolupráce by sa mali využiť dostupné mechanizmy boja proti teroristom a obchodovaniu s ľuďmi a drogami. Predsedníctvo a koordinátor pre boj proti terorizmu navrhli európsku stratégiu boja proti terorizmu. Európska rada sa touto stratégiou bude zaoberať v decembri 2005. V súvislosti s bojom proti terorizmu Komisia plní svoje záväzky podľa plánu prijatého po útokoch v Madride a podľa Haagskeho programu. V rámci týchto záväzkov sa zohľadnil nový harmonogram stanovený po bombových útokoch v Londýne. Budúci rok bude rozhodujúci, pokiaľ ide o implementáciu politík a legislatívnych návrhov predložených Komisiou v roku 2005, napríklad týkajúcich sa výmeny informácií (zásada dostupnosti), zahrnutia ochrany údajov a prístupu do vízového informačného systému, radikalizácie a náboru teroristov, ochrany dôležitej infraštruktúry, financovania terorizmu a výbušnín. 8. Vonkajší rozmer Vzhľadom na rozsiahle účinky globalizácie sa vyžaduje silné a koherentné vonkajšie pôsobenie Európskej únie. Úloha Európy vo svete je určovaná vnútornými a vonkajšími politikami Únie. Európski občania očakávajú, že Únia bude voči svetu vystupovať konzistentným a rozhodným spôsobom. Európska únia musí zvýšiť koherentnosť, efektívnosť a viditeľnosť svojich vonkajších akcií. Komisia pracuje na koncepčnom dokumente, v ktorom sa skúma vonkajší rozmer Únie. Cieľom tohto koncepčného dokumentu bude preskúmať vnútorné a vonkajšie politiky a nástroje, ktoré určujú vonkajšiu úlohu Únie. Koncepčný dokument tiež preskúma kapacity a schopnosti EÚ a vypracuje prístup a sériu praktických opatrení, ktoré EÚ pomôžu reagovať na súčasné výzvy. Zameria sa na dosiahnutie lepšej koherencie medzi SZBP a nástrojmi Spoločenstva a medzi politikami na úrovni EÚ a politikami členských štátov. Mal by tiež viesť k lepšej viditeľnosti a uznaniu skutočných zahraničnopolitických úspechov a pokroku Únie a väčšej koherencii medzi vnútornými a vonkajšími politikami EÚ, a zároveň zachovať zodpovednosť voči iným európskym inštitúciám, ako aj všeobecne voči verejnosti. Za posledné tri roky, počas ktorých došlo k zásadnému rozšíreniu operácií EBOP, Rada aj Komisia nadobudli cenné skúsenosti v posudzovaní svojich vzájomných schopností a v riešení občas ťažkých otázok vyplývajúcich zo spolupráce na všetkých úrovniach medzi štruktúrami Spoločenstva a SZBP. Po stretnutí v Hampton Court bol generálny tajomník/vysoký predstaviteľ Javier Solana požiadaný, aby urýchlil prácu v súvislosti s obrannými kapacitami EÚ, štruktúrami krízového manažmentu, financovaním SZBP a úlohami Únie v Kosove spolu s predsedníctvom a Komisiou. Komisia víta príležitosť vychádzať z úspechov EÚ v týchto oblastiach, a to najmä ďalším rozvíjaním rozsahu a efektívnosti politík Spoločenstva, ktoré prispievajú ku krízovému manažmentu a k podpore SZBP/EBOP. Táto práca by mala tiež odrážať potrebu zabezpečiť hladký prechod od krízového manažmentu k dlhodobej rekonštrukcii a rozvoju. Komisia okrem toho víta aj cieľ zlepšiť rýchlosť a reakcieschopnosť financovania SZBP, najmä v rámci prípravy na budúce finančné výhľady. Annex Hampton Court follow-up: authoritative figures to be consulted The following authoritative figures have been identified as external experts to be consulted by the Commission in the implementation of the follow-up to Hampton Court. Other experts could be associated in different forms to the work to be carried out. RESEARCH AND DEVELOPMENT - AHO, Esko - CONSEMÜLLER, Knut - CORNU, Jo - GEORGHIOU, Luke - SUBIRÀ, Antoni UNIVERSITIES - BLANCHARD, Olivier - CREWE, Ivor - MAYOR, Frederico - MONTI, Mario - NIELSEN, Linda - SOKOL, Jan - WINCKLER, Georg MEETING THE DEMOGRAPHIC CHALLENGE - BÖRSCH-SUPAN, Axel - DON, Henk - GODET, Michel - KALACHE, Alexandre - RYCHTARIKOVA, Jitka ENERGY[1] - BORGES, Antonio - HAIDER, Hans - LARSSON, Allan - SUTHERLAND, Peter [1] There may be recourse to a wider group of experts if necessary in the context of the preparation of the Green Paper.